
	Koordinacija udruga za očuvanje i revitalizaciju                        pomorske, ribarske i brodograđevne baštine Kvarnera i Istre
Tradicijska jedra Kvarnera i Istre


O Koordinaciji udruga za očuvanje pomorske, ribarske i brodograđevne baštine Kvarnera i Istre

Koordinacija udruga za očuvanje pomorske, ribarske i brodograđevne baštine Kvarnera i Istre, čiji su osnivači „Katedra Čakavskog sabora općine Mošćenička Draga“, Sekcija za tradicijske barke „Draške barki“ – Mošćenička Draga, Udruga „Naš Lovran – Lovrana nostra“, Sekcija Lovranska lantina – Lovran, Jedriličarski klub „Plav“ – Krk, Športsko društvo „Škarpina“ – Nerezine, Udruga „Kuća o batani – Casa della batana“ – Rovinj/Rovigno i Jedriličarski klub „Brioni“ – Fažana, djeluje od 2012. godine, a od 2014. godine je i službeno registrirana prema Zakonu o udrugama. Od 2016. godine Koordinacija ima i tri pridružene članice: JK „Gratisan“ iz Pule, JK „Jadro“ iz Selca i „Ikarski barkajoli“ iz Ike.

Koordinacija i njene članice organiziraju na Kvarneru i u Istri maritimne festivale te smotre i regata tradicijskih plovila. Članovi članica Koordinacije sudjeluju na svim regata tradicijskih barki na jedra u Kvarneru i u Istri. Također, predstavnici članica sudjeluju i na drugim manifestacijama ove vrste u zemlji i inozemstvu. Predstavnici članica Koordinacije bili su organizatori i sudionici odlaska tradicijskih barki s Kvarnera i iz Istre na Festival mora i mornara u Brest 2012. godine, 2015. godine na Tjedan zaljeva Morbihan, a 2018. godine na maritimni festival „Escale a Sete“. Osim toga sudjelovali su na više Povijesnih regata (Regata Storica) i regatama tradicijskih barki na jedra „Copa dell Presidente“ u Veneciji.
Koordinacija je nositelj organizacije „Kvarnerskog festivala mora i pomorske tradicije – FIUMARE“ koji se u Rijeci održava od 2012. godine.

Koordinacija je pokrenula i projekt katalogizacije tradicijskih plovila, a izrađena su i Pravila za obnovu, gradnju i opremanje tradicijskih plovila. Članovi Koordinacije aktivno sudjeluju u inicijativi za osnivanje Muzeja mora u Rijeci i na Kvarneru kao i čitavom nizu inicijativa s drugim institucijama koje se odnose na očuvanje i revitalizaciju maritimne baštine, te brojnim predavanja i izložbama nastoje senzibilizirati javnost i institucije za ovu temu.

Članovi Koordinacije, zajedno s Primorsko-goranskom županijom i TZ Kvarnera, aktivno sudjeluju u pripremi i realizaciji EU projekata Mala barka, Mala braka 2 i Arca Adriatica. Ove aktivnosti na očuvanju i revitalizaciji pomorske baštine dovele su i do stvaranja turističkog brenda Turističke zajednice Kvarnera - KVARNER maritime haritage.  

Imajući u vidu navedeno, te trenutne aktivnosti članica i predstavnika Koordinacije, može se zaključiti da je Koordinacija postala nezaobilazan subjekt u promišljanjima i realizaciji projekata očuvanja i revitalizaciji hrvatske pomorske baštine, što su prepoznale mnoge institucije. Koordinacija intenzivno surađuje s Pomorskim i povijesnim muzejom Hrvatskog primorja u Rijeci, Asocijacijom pomorskih muzeja Mediterana, nadležnim tijelima u Primorsko-goranskoj županiji, Gradu Rijeci, te općinama i gradovima na području Kvarnera i Istre. Predstavnici Koordinacije inicijatori su osnivanja i članovi Sekcije za hrvatsku pomorsku baštinu, Znanstvenog savjeta za pomorstvo pri Hrvatskoj akademiji znanosti i umjetnosti (HAZU). Osim na sjevernom Jadranu Koordinacija surađuje i sa svim značajnijim udrugama koje se bave očuvanjem i revitalizacijom maritimne baštine na području Republike Hrvatske.
Za svoj rad Koordinacija je u 2017. godini dobila priznanje Ministarstva mora, prometa i infrastrukture RH " za doprinos u promicanju pomorske kulture", te priznanje TZ Kvarnera za očuvanje i promociju pomorske baštine na Kvarneru, te organizaciju festivala FIUMARE.

Rad Koordinacije je prepoznat i na međunarodnom nivou pa je 2021. godine postala pridruženi član Asocijacije pomorskih muzeja Mediterana.

Koordinacija je aktivno sudjelovala u izradi prijave za uvrštenje „Umijeća gradnje i plovidbe tradicijskim barkama Kvarnera“ na listu nematerijalne kulturne baštine Republike Hrvatske na koju je i uvrštena 2022. godine.

